"SIing" - in nov servetsch linguistic

Ils onns 1996/1997 èn vegnids stgaffids servetschs linguistics en mintga regiun rumantscha cun l'agid dal chantun. Igl è stà la finamira da porscher agid en dumondas linguisticas a quellas vischnancas che applitgeschan il rumantsch sco lingua uffiziala e lingua da scola. Responsablas èn stadas la Pro Engiadina Bassa Val Müstair, la Romania/Renania e l'Uniun Rumantscha da Surmeir. Uss vegnan quests servetschs reorganisads ed optimads sut il num "Sling" (Servetsch linguistic). Il nov servetsch linguistic na vegn betg pli tgirà da las organisaziuns regiunalas, mabain da la Lia rumantscha en furma d'in mandat da prestaziun. Ils custs surpiglian la confederaziun ed il chantun. Entant ch'ils servetschs da translaziun dal chantun e da la Lia rumantscha servan oravant tut a l'adiever intern, porscha "Sling" differents agids linguistics en furma da translaziuns, cussegliaziuns e lectorats per instituziuns ed organisaziuns publicas. Per ellas è il servetsch gratuit. La posta, las bancas, ils ospitals, ovras electricas ed uniuns da traffic, pia manaschis ed interpresas mezprivatas, pon natiralmain er profitar da quest servetsch, dentant cun ina participaziun als custs che po depender dal dumber dals adressats. Il servetsch po vegnir dumandà en tut ils idioms rumantschs ed en rumantsch grischun. Sin la nova pagina d'internet www.sling-online.ch pon ins chattar ina collecziun da texts da model uffizials ed ulteriuras prestaziuns che faciliteschan l'applicaziun dal rumantsch. Quest agid electronic è gratuit.

[Pagina rumantscha]